Çətindi (qoşma, Növrəs İman)
Həqiqi insanın, istəkli canın 
Bir-biriynən irəftarı çətindi. 
Dostu-mehribanın, düzgün olanın 
Bircə zərrə diləfkarı çətindi.

Gərək inciməsin bir kəlmə sözdən, 
Nalayiq dilinnən, bədtərin gözdən, 
Kəlmə döndərməyə, keçməyə üzdən, 
Axtaranda külli-varı, çətindi.

O dinəndə, bu da durub dinməyə, 
Hərdəm ucalanıb, hərdəm enməyə, 
Ölən vaxtı kimi qəlbi dönməyə,
Ha çalışsan, aşikarı, çətindi.

Dar gündə istəyə, gen gündə nə var, 
Təbi nazik, sədaqətli, umidvar,
Dura bir-biriynən ola köməkkar, 
Hər işində cəm inkarı çətindi.

Məhəbbət kənardan gündə çoxalar, 
Yaxınlıqda zərrə-zərrə azalar. 
Bədəsil anlamaz, dönüb yad olar, 
Olmaz onun etibarı, çətindi.

Dost dostun həqiqi tuta əlini,
İş düşəndə dönrəməyə dilini, 
Ana-bacı bilə qızı, gəlini, 
Saxlamaqlıq o ilqarı çətindi.

Yolunda ürəkdən doğru baş qoyan, 
Səhv işi ölümdür, yamandır, yaman. 
Fənadan əl üzən biçarə İman, 
Gəlmələrinin hər bazarı çətindi.

XX əsrin qoşmaları